
[bookmark: _Hlk158008212]Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų, atliekamų gynybos ir saugumo srityje, įstatymo (toliau – Įstatymas) 9 straipsnio 1 dalies 1 punkte nustatyta pažeidimų prevencijos funkcija, šiuo metu atlieka Lietuvos kariuomenės Specialiųjų operacijų pajėgų Ypatingos paskirties tarnybos (toliau – Perkančioji organizacija) vykdomo pirkimo „Taktinė daugiafunkcinė parašiutinė sistema“, Nr. 10137824 (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūrą. Peržiūra prevenciniais tikslais atlikta tam tikra apimtimi, nevertinant Pirkimo techninėje specifikacijoje nustatytų Pirkimo objektui keliamų reikalavimų teisėtumo. 
[bookmark: _Hlk158008227]Prevencine tvarka peržiūrėjusi Pirkimo dokumentus, atsižvelgdama į galiojantį teisinį reglamentavimą ir Pirkimo sąlygose nustatytus reikalavimus, Tarnyba teikia pastabas ir rekomendacijas (toliau – Rekomendacija) dėl Pirkimo dokumentuose nustatytų sąlygų: 
1. Dėl pašalinimo pagrindų:
1.1. Pirkimo sąlygų 4 priedo „Sąlygos, kuriomis draudžiamas ir ribojamas tiekėjų dalyvavimas pirkime ir kvalifikaciniai reikalavimai tiekėjams“ 1 lentelės „Sąlygos, kuriomis draudžiamas ir ribojamas tiekėjų dalyvavimas pirkime“ (toliau – pašalinimo pagrindų lentelė) 3 eilutės stulpelyje „Sąlygų nebuvimą įrodantys dokumentai“ nurodyta nuoroda į Lietuvos Respublikos viešųjų pirkimų įstatymo 91 straipsnį turi būti patikslinta, nurodant Įstatymo 55 straipsnį;
1.2. Tarnyba primena, kad vykdydamos pirkimus perkančiosios organizacijos turi taikyti Įstatymo 34 straipsnio 3 dalį, kurioje nurodyta: „Perkančioji organizacija pašalina tiekėją iš pirkimo procedūros pagal šio straipsnio 1 dalies 2 punkte ir 2 dalyje nurodytus pašalinimo pagrindus ir tuo atveju, kai ji turi įtikinamų duomenų, kad tiekėjas, siekdamas išvengti šio straipsnio 1 dalies 2 punkte ir 2 dalyje nurodytų pašalinimo pagrindų taikymo, yra įsteigtas arba dalyvauja pirkime vietoj kito asmens.“ 
2. Dėl Pirkimo sąlygų:
2.1. Pirkimo sąlygų 6.8 papunktyje nustatyta, kad Tiekėjas kartu su pasiūlymu turi pateikti: „6.8.6. dokumentus, patvirtinančius, kad tiekėjas yra siūlomos įrangos gamintojas arba siūlomos įrangos gamintojo įgaliotasis atstovas, turintis gamintojo suteiktą teisę tiekti, remontuoti ir techniškai prižiūrėti siūlomą įrangą, bei patvirtinančius, kad tiekėjas arba jo siūlomos įrangos gamintojas turi siūlomos įrangos gamybos, remonto ir (ar) techninės priežiūros patirties NATO arba Europos Sąjungos valstybėse: 6.8.6.1. jeigu tiekėjas nėra siūlomos įrangos gamintojas, tiekėjas pateikia siūlomos įrangos gamintojo išduotą galiojantį dokumentą, patvirtinantį, kad tiekėjas yra gamintojo įgaliotasis atstovas ir turi gamintojo suteiktą teisę tiekti, remontuoti ir techniškai prižiūrėti siūlomą įrangą; 6.8.6.2. tiekėjas pateikia gamintojo deklaraciją, kad siūlomos prekės pilnai atitinka techninės specifikacijos reikalavimus, pateikia Automatinio skleidimo prietaiso numerį (angl. NATO Stock Number) ir pateikia informaciją (dokumentą), kad parašiutinės sistemos kuprinė/pakaba atitinka TSO-C23 ar lygiaverčio standarto reikalavimus“. Nustatytos sąlygos yra neaiškios ir turi būti iš naujo įvertintos, ir esant poreikiui, patikslintos. Tarnyba savo nuomonę grindžia tuo, kad:
· reikalavimas turėti ankstesnės įrangos gamybos, remonto ir (ar) techninės priežiūros patirties pagal savo turinį yra tiekėjo techninio ir profesinio pajėgumo kvalifikacijos reikalavimas;
· neaišku, kokiais dokumentais turėtų būti įrodoma reikalaujama patirtis tiekėjui arba jo siūlomos įrangos gamintojui turėti siūlomos įrangos gamybos, remonto ir (ar) techninės priežiūros patirties NATO arba Europos Sąjungos valstybėse, ir kaip Perkančioji organizacija vertintų tiekėjo atitiktį šiam reikalavimui. Pirkimo sąlygų 6.8.6.1 papunktyje numatytas gamintojo išduodamas dokumentas patvirtina tiekėjo, kaip gamintojo įgaliotojo atstovo, statusą ir jam suteiktas teises tiekti, remontuoti bei techniškai prižiūrėti įrangą, tačiau savaime nepatvirtina tiekėjo ar gamintojo ankstesnės patirties NATO arba Europos Sąjungos valstybėse. Taip pat nenustatyta, kokio pobūdžio, apimties ir laikotarpio patirtis būtų laikoma pakankama nustatytam reikalavimui įvykdyti;
· Pirkimo objektas yra prekės, o Pirkimo 2 priedo „Taktinės daugiafunkcinės parašiutinės sistemos techninė specifikacija“ (toliau – Techninė specifikacija) nenumatyta įsigyti savarankiškų remonto ar techninės priežiūros paslaugų. Techninės specifikacijos 4.1–4.6 papunkčiuose nustatyti tik reikalavimai, susiję su garantiniais įsipareigojimais ir remonto, techninės priežiūros ir atsarginių dalių prieinamumo užtikrinimu, tačiau tai savaime nepagrindžia būtinybės tiekėjui pačiam turėti gamintojo suteiktą teisę remontuoti ir techniškai prižiūrėti įrangą ar ankstesnės tokių paslaugų teikimo patirties;
· neaišku, kokiomis objektyviomis aplinkybėmis grindžiamas teritorinis reikalaujamos patirties apribojimas (NATO ir ES) ir kaip jis susijęs su Pirkimo objektu bei tiekėjo gebėjimu tinkamai įvykdyti Pirkimo sutartį. Vien patirties įgijimo geografinė vieta savaime neįrodo tiekėjo techninio ir profesinio pajėgumo ar jo gebėjimo tinkamai įvykdyti sutartinius įsipareigojimus. Jeigu šiuo reikalavimu siekiama užtikrinti atitiktį specifiniams įrangos techninės priežiūros, remonto ar saugos reikalavimams, turi būti aiškiai įvardyti atitinkami reikalavimai ir pagrįsta, kodėl jų laikymuisi užtikrinti būtina būtent NATO arba Europos Sąjungos valstybėse įgyta patirtis;
· Pirkimo sąlygų 6.8.6.2 papunktyje nustatytas reikalavimas kartu su pasiūlymu pateikti automatinio skleidimo prietaiso NATO atsargų numerį (angl. NATO Stock Number, NSN). Rekomenduojama įvertinti, ar objektyviai būtina, kad siūlomas prietaisas jau pasiūlymo pateikimo metu turėtų suteiktą NATO atsargų numerį, ar šį numerį būtų pakankama pateikti iki prekių pristatymo, t. y. Pirkimo sutarties vykdymo metu. Taip pat siūloma įvertinti tokio reikalavimo sąsają su Pirkimo objektu, jo būtinumą ir proporcingumą bei galimą poveikį tiekėjų konkurencijai, atsižvelgiant į tai, kad Techninės specifikacijos reikalavimus atitinkantys prietaisai gali dar neturėti suteikto NSN.
Atsižvelgiant į tai, kas išdėstyta, rekomenduojama pakartotinai įvertinti ir patikslinti Pirkimo sąlygų 6.8.6 papunktyje nustatytus reikalavimus, aiškiai apibrėžiant jų pobūdį, turinį, nustatymo tikslą ir atitiktį jiems patvirtinančius dokumentus. Jeigu Perkančiajai organizacijai tiekėjo ar gamintojo ankstesnė patirtis yra būtina tinkamam Pirkimo sutarties įvykdymui užtikrinti, rekomenduojama apsvarstyti galimybę nustatyti su Pirkimo objektu susijusį ir jam proporcingą tiekėjo techninio ir profesinio pajėgumo kvalifikacijos reikalavimą, aiškiai apibrėžiant reikalaujamos patirties pobūdį, apimtį, laikotarpį ir atitiktį patvirtinančius dokumentus. Taip pat rekomenduojama objektyviai pagrįsti reikalavimo turėti patirties būtent NATO arba Europos Sąjungos valstybėse būtinumą ir proporcingumą. Be to, siūloma įvertinti reikalavimo pateikti automatinio skleidimo prietaiso NATO atsargų numerį (NSN) kartu su pasiūlymu būtinumą ir proporcingumą bei apsvarstyti, ar Perkančiosios organizacijos siekiamam tikslui pasiekti nebūtų pakankama nustatyti pareigą šį numerį pateikti iki prekių pristatymo, kartu įvertinant galimą tokio reikalavimo poveikį tiekėjų konkurencijai.
3. Dėl Pirkimo sąlygų 5 priedo „Prekių viešojo pirkimo-pardavimo sutarties projektas“ (toliau – Sutarties projektas):
3.1. Sutarties projekto specialiojoje dalyje (toliau – SD) yra du 3.9 papunkčiai. Rekomenduojama patikslinti Sutarties projekto numeraciją;
3.2. Sutarties projekto SD 9.5 papunktyje nustatyta, kad „<...> Pardavėjas įsipareigoja pasirašytos Sutarties kopiją ir perkamoms prekėms identifikuoti reikalingus duomenis pagal Sutarties 5 priede „Kodifikavimui reikalingos dokumentų formos“ pateiktas formas <...>“, tačiau 9.12.4 papunktyje kodifikavimo dokumentų formos įvardintos 4 priedu;
3.3. Sutarties projekte pirkėju įvardinta Perkančioji organizacija, o mokėtoja – Lietuvos kariuomenė (SD 1.3 papunktis). Sutarties projekto SD 4.1 papunktyje nustatyta, kad „Pirkėjas atsiskaito su Pardavėju per 30 (trisdešimt) kalendorinių dienų nuo dienos, kai Pardavėjas tinkamai pristato Prekes, įvykdo Sutartyje numatytus Pirkėjo atstovų apmokymus ir pateikia teisės aktų reikalavimus atitinkančią sąskaitą faktūrą“. Atsižvelgiant į tai, kas nurodyta, rekomenduojama aiškiai atskirti pirkėją, mokėtoją ir jų pareigas;
3.4. Sutarties projekto SD 2.3 papunktyje nustatyta, kad sutarčiai taikoma fiksuotos kainos kainodara, tačiau 2.5 ir 2.5.1 papunkčiuose numatytas įkainių perskaičiavimas. Taip pat, Sutarties projekto SD 1.2 papunktyje nustatytas konkretus įsigyjamas kiekis, t. y. 7 vienetai, tačiau 2.5.1 papunktyje nustatyta: „Perskaičiuotieji įkainiai įforminami raštišku Šalių susitarimu (toliau – Susitarimas) ir taikomi užsakymams, pateiktiems po to, kai Šalys sudaro Susitarimą dėl įkainių perskaičiavimo“. Įvertinus tai, kad Sutarties projekte nenustatyti atskirų užsakymų atvejai, o įsigyjami iš karto 7 vienetai, kurie, pagal Sutarties projekto SD 3.1 papunktį turi būti pristatyti ne vėliau kaip per 12 (dvylika) mėnesių nuo Pirkimo sutarties įsigaliojimo dienos, t. y. atskiri užsakymai nenumatyti, Sutarties projekto SD 2.5.1 papunktis iš esmės yra faktiškai nepritaikomas. Atsižvelgiant į tai, kas nurodyta, rekomenduojama suderinti pasirinktą kainodaros modelį su vienkartiniu pirkimu;
3.5. Sutarties projekto SD 2.5.3 papunktyje nustatytoje formulėje nurodyta, kad pradinis įkainis „a“ ir perskaičiuotasis „a1“ yra skaičiuojami Eur su PVM. Atkreiptinas dėmesys, kad PVM tarifas yra teisės aktais nustatomas mokestis ir nėra keičiamas pagal rinkos kainų indeksą. Pasikeitus prekės vieneto įkainiui be PVM, atitinkamai pasikeičia apskaičiuojama PVM suma, tačiau pats PVM tarifas dėl indeksavimo nesikeičia. Atsižvelgiant į tai, kas nurodyta, rekomenduojama patikslinti Sutarties projekto SD 2.5.3 papunktyje nustatytą įkainių perskaičiavimo formulę, nustatant, kad indeksavimas taikomas prekės vieneto įkainiui be PVM. Tokia tvarka užtikrintų kainos perskaičiavimo aiškumą ir nuoseklumą bei atitiktų Sutarties projekto SD 2.1 ir 2.2 papunkčiuose nustatytą kainos ir įkainio nurodymą be PVM. Taip pat rekomenduojama patikslinti Sutarties projekto SD 2.5.4 papunktį, nurodant, kad iki dviejų skaitmenų po kablelio apvalinamas perskaičiuotas įkainis „a1“ o ne „a“, nes „a“ yra iki perskaičiavimo galiojantis įkainis, o „a1“ yra pagal formulę apskaičiuotas naujas įkainis;
3.6. Sutarties projekto SD 7.2 papunktyje nurodyta: „Pardavėjas įsipareigoja per garantijos galiojimo laikotarpį operatyviai, per ne ilgesnį kaip 2 (dviejų) mėnesių terminą, pašalinti atsiradusius Prekių trūkumus ar gedimus.“ Rekomenduojama įsivertinti poreikį nustatyti sąlygas nuo kada turi būti skaičiuojamas gedimų pašalinimo terminas, pavyzdžiui, nuo pranešimo ar gaminio perdavimo remontui, ar defekto patvirtinimo;
3.7. Sutarties projekto SD 7.3 ir 7.4 papunkčiai iš esmės dubliuoja vienas kitą, tačiau nustato skirtingas dešimties metų laikotarpio pradžios datas;
3.8. Sutarties projekto SD 8.2 papunktyje nustatyta: „Jeigu Tiekėjas dėl savo kaltės neįvykdo visos Sutarties ar esminės jos dalies arba Sutartis nutraukiama dėl Tiekėjo kaltės, Tiekėjas privalo sumokėti Perkančiajai organizacijai 7 (septynių) procentų dydžio baudą, apskaičiuojamą nuo pradinės Sutarties vertės be PVM“, o 9.3 papunktyje nustatyta: „Sutarties bendrosios dalies 11.4 punkte nurodytų Šalių iš anksto sutartų minimalių nuostolių dydis yra ___(Suma žodžiais) Eur (7 (septyni) procentai nuo Sutarties specialiosios dalies 2.1 punkte nurodytos Sutarties vertės be PVM)“. Pastebėtina, kad šių sąlygų taikymo pagrindai nėra visiškai tapatūs, tačiau tam tikrais atvejais jie gali sutapti, pavyzdžiui, tiekėjui neįvykdžius sutartinių įsipareigojimų ir dėl to nutraukus Pirkimo sutartį, galėtų atsirasti pagrindas taikyti tiek 8.2 papunktyje numatytą baudą, tiek 9.3 papunktyje nustatytus minimalius nuostolius už tą patį pažeidimą. Atsižvelgiant į tai, kas nurodyta, rekomenduojama patikslinti minėtus papunkčius, nustatant, ar šios sankcijos gali būti taikomos kartu, ar taikoma tik viena iš jų, siekiant išvengti neaiškumų ir galimo dvigubo sankcijų taikymo už tą patį sutarties pažeidimą.
Taip pat, Sutarties projekto SD 8.2 papunktyje vartojama sąvoka „esminės jos dalies“ nėra aiškiai apibrėžta, todėl neaišku, kokios Pirkimo sutarties dalies neįvykdymas būtų laikomas esminiu ir sudarytų pagrindą taikyti šiame papunktyje numatytą baudą. Minėtas neapibrėžtumas gali lemti skirtingą Pirkimo sutarties sąlygos aiškinimą ir taikymą bei ginčus tarp sutarties šalių. Atsižvelgiant į tai, kas nurodyta, rekomenduojama patikslinti minėtą nuostatą, aiškiai nurodant, kas laikoma esmine sutarties dalimi.

Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. 
Perkančioji organizacija, patikslinusi Pirkimo dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintais ir pakeistais Pirkimo dokumentais.
Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 81 straipsnio 3 ir 4 dalimis.

